Zelenskyj innrømmer: – Har ikke granater til motoffensiv
President Volodymyr Zelenskyj (46) innrømmer at russerne angriper intensivt, og at Ukraina kan få trøbbel. Mens Ukraina i 2023 snakket mye om sin motoffensiv, innser presidenten at det ikke er mulig nå. – Vi har ikke granater til noen motoffensiv. Men når det gjelder forsvar, har vi flere alternativer og mottar våpen, sier han i et intervju på ukrainsk tv, gjengitt av Ukrainskaja Pravda. Der sier han også at Ukraina trenger 25 Patriot-systemer - med seks-åtte batterier i hver - for å beskytte seg mot russiske luftangrep. – Vi har luftforsvar på plass i dag, men vi må tenke på hva som vil skje i morgen. Hvis intensiteten fortsetter som den har vært den siste måneden, kan vi få problemer, sier han om de russiske angrepene. – Hvis de fortsetter å angripe på daglig basis som de har gjort, kan vi gå tom for raketter, og våre partnere er klar over dette, legger Zelenskyj til. Ifølge lokale myndigheter ble åtte sivile drept og minst ti såret i to russiske angrep mot Kharkiv, Ukrainas nest største by, lørdag. Moskva har latt raketter og droner regne over Ukraina den siste tiden. Kyiv har slått alarm om at de mangler både ammunisjon og luftvern. Når det gjelder kravet om 25 Patriot-systemer, sier Zelenskyj: – Vi trenger 25 Patriot-systemer - eller noe lignende. Det er flere lignende systemer i verden, de fungerer også veldig bra.  – Det kan høres ut som mye, men Ukrainas territorium er veldig stort. For å dekke landet fullstendig, trenger vi 25 Patriot-systemer. Nå er vi nødt til å velge hva vi vil beskytte; enten den byen eller den andre.  Zelenskyj støtter også Emmanuel Macrons tanke om at vestlige soldater kan komme til Ukraina for å trene ukrainerne. Han mener det ville være mye raskere å trene opp troppene da, i stedet for å sende dem utenlands på trening. – En ting er å bruke teknikken i et fredelig land, en helt annen ting på slagmarken. Et annet eksempel er utstyr som vi sender til reparasjon, og som vi tilbake etter tre måneder. Vi foreslår at de kommer hit, sier Zelenskyj ifølge nyhetsbyrået Unian. Han understreket samtidig at han ikke kan være initiativtakeren til ideen om å sende vestlige tropper til Ukraina, fordi da vil Russland begynne å så fiendskap mellom de vestlige landene. – Ærlig talt så har  jeg ikke hørt detaljene i diskusjonen mellom Macron og partnerne hans. Jeg vil veldig gjerne høre fra Emmanuel. Men jeg vil forklare mitt synspunkt. Jeg kan ikke i dag offentlig si: «Ja, la de komme til Ukraina og kjempe!» Vet du hvorfor? Fordi Russland vil lage oppstyr i verden, de vil begynne å mobilisere samfunn i andre stater, og si at det er galt å sende barna sine i krig, at det ikke er deres krig, og begynne å splitte enheten mellom landene i Europa og NATO-landene, sier Volodymyr Zelenskyj.
Ukrainas president Zelenskyj sier landet har begrenset luftforsvar og trenger 25 Patriot-systemer. Zelenskyj innrømmer at Ukraina mangler granater for å gjennomføre noen motoffensiv. Presidenten støtter ideen om vestlige soldater trener ukrainske styrker i Ukraina. Zelenskyj uttrykker bekymring for at Russland vil så splid mellom vestlige land dersom han ber Vesten sender tropper til Ukraina.